Penarol pecat Forlan selepas keputusan buruk
BEKAS penyerang Manchester United dan Atletico Madrid, Diego Forlan dipecat sebagai jurulatih kelab gergasi Uruguay, Penarol semalam. Laporan media mendakwa bekas pemain berusia 40 tahun yang popular itu dipecat kerana keputusan yang buruk, walaupun tidak ada pengesahan daripada kelab. “Saya tidak menyesal, itu bola sepak,” katanya, sambil menambah bahawa menjadi pengurus kelab menjadi “saat yang membanggakan.” Menurut media tempatan, presiden kelab Jorge Barrera memberitahu Forlan mengenai pemecatannya pada pagi Isnin lalu. Keputusan itu dibuat setelah kekalahan 2-0 pada hujung minggu kepada Wanderers dalam liga Uruguay. Dalam 11 perlawanan dia bertanggungjawab, Forlan membimbing pasukan dengan hanya empat kemenangan dan tujuh kekalahan. Laporan akhbar tempatan mendakwa dia akan digantikan oleh Mario Saralegui, yang sebelumnya melatih kelab itu pada 2008 dan 2009. Forlan, yang memenangi Bola Emas di Piala Dunia 2010 di Afrika Selatan yang mana Uruguay menduduki tempat keempat, hanya menyertai kelab pada bulan Disember. Ini merupakan pelantikan pertama beliau sebagai jurulatih, walaupun dia bermain untuk Penarol antara 2015-16. Sebagai pemain, dia membantu Uruguay memenangi Copa America 2011 untuk rekod kali ke-15. Dia juga memenangi Liga Perdana Inggeris dengan United pada 2003 dan Liga Europa bersama Atletico tujuh tahun kemudian. Dia membantu Penarol memenangi gelaran Uruguay dalam satu-satunya musim beliau bersama mereka dan juga bermain untuk Villarreal di Sepanyol, Inter Milan Itali, Independiente di Argentina dan Internacional dari Brazil. – AFP 
See author's posts
